ORDE do 2 de xullo de 2009 pola que se prorroga o acordo entre a Xunta de Galicia e o Consello da Avogacía Galega sobre a compensación económica pola asistencia xurídica gratuíta.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/07/2009

O artigo 24 da nosa Constitución garántelles o dereito fundamental a obteren a tutela efectiva dos xuíces e tribunais a todas as persoas, no exercicio dos seus dereitos e intereses lexítimos, e así mesmo, á defensa e á asistencia de letrado. Este dereito fundamental compleméntase co disposto no artigo 119 da Carta Magna, onde se establece que a xustiza será gratuíta cando así o dispoña a lei, e, en todo caso, respecto de quen acredite insuficiencia de recursos para litigar. Polo que atinxe a esta materia, a Comunidade Autónoma de Galicia posúe plenas competencias, xa que a través do Real decreto 2166/1994, do 4 de novembro, lle foron transferidos pola Administración do Estado os medios materiais e económicos para o funcionamento da Administración de xustiza, entre os que se atopa o aboamento da compensación económica aos colexios de avogados e de procuradores dos tribunais polas actuacións dos seus colexiados no ámbito da asistencia xurídica gratuíta.
Coa entrada en vigor da Lei 1/1996, do 10 de xaneiro, de asistencia xurídica gratuíta, a materia foi obxecto dunha fonda reforma e fíxose necesaria a elaboración dun regulamento que a desenvolvese. Tendo en conta as peculiaridades propias da nosa comunidade autónoma e o tempo transcorrido o primeiro Decreto 146/1997, do 22 de maio, foi modificado polo Decreto 269/2008, do 6 de novembro, polo que se aproba o Regulamento de asistencia xurídica gratuíta da Comunidade Autónoma de Galicia.
Por outra banda, con data do 24 de setembro de 2003, a Xunta de Galicia e o Consello da Avogacía Galega asinaron un acordo para establecer o baremo da compensación económica da asistencia xurídica gratuíta destes profesionais, cun ámbito temporal, polo que durante o ano 2008 se debería negociar e, de ser o caso, aprobar un novo acordo para os vindeiros anos. Por diversas circunstancias non foi posible acadar no ámbito da negociación ese acordo novo e, logo das obrigadas conversas co Consello da Avogacía Galega, ambas as dúas institucións acordaron a prórroga do baremo establecido no acordo do ano 2003, nas cantidades de compensación económica que rexeron o pasado ano, actualizadas pola orde desta consellería do 19 de maio de 2008, co incremento do 1,2% correspondente ao IPC galego, de xeito que estes conceptos económicos imperen durante o presente ano 2009 ao mesmo tempo que as partes iniciarán un proceso negociador coa finalidade de acadar un acordo para os vindeiros anos.
Ademais, o novo Regulamento de asistencia xurídica gratuíta, aprobado polo Decreto 269/2008, prevé no seu artigo 41.1º que a orde reguladora do baremo de compensación económica determine o momento en que se xerará a compensación económica aos procuradores e avogados designados de oficio. Cumprindo coa dita previsión, esta orde incorpora a regulación do momento da xeración da compensación económica e para este ano 2009 reproduce o contido do anexo III do regulamento anterior (Decreto 146/1997).
En consecuencia co anteriormente exposto,
DISPOÑO:
Primeiro.-A prórroga do Acordo do 24 de setembro de 2003 entre a Xunta de Galicia e o Consello da Avogacía Galega, polo que se estableceu o baremo da compensación económica da asistencia xurídica gratuíta.
Segundo.-Durante o ano 2009 as cantidades do baremo da compensación económica da asistencia xurídica gratuíta serán as que rexeron durante o pasado ano, actualizadas pola orde desta consellería do 19 de maio de 2008, incrementadas nun 1,2% correspondente ao IPC galego, e especificadas no anexo desta orde. Estas cantidades deberanas certificar trimestralmente os colexios de avogados, de acordo co artigo 38.3º do Decreto 269/2008, polo que se aproba o Regulamento de asistencia xurídica gratuíta de Galicia, con efectos desde o día 1 de xaneiro de 2009.
Terceiro.-Os avogados percibirán o 100% da compensación económica correspondente á súa actuación profesional cando acrediten a realización dalgún dos seguintes trámites procesuais:
a) En materia de asistencia letrada ao detido ou preso, unha vez finalizada a intervención profesional e se presente parte do avogado selado polo órgano xudicial ou policial onde se verificou a asistencia, cos seguintes datos como mínimo:
-Nome e número de colexiado do avogado.
-Nome e DNI do asistido ou asistidos. En caso de estranxeiros, número de pasaporte ou tarxeta de residencia.
-Motivo polo que se asiste e, se é o caso, da detención e número de dilixencias policiais ou xudiciais.
Cando o colexio de avogados teña establecida unha quenda de garda, pagarase unha única compensación por cada quenda de garda. Se o número de asistencias realizadas a persoas diferentes é superior a cinco dentro dunha mesma garda, o avogado percibirá unha compensación equivalente ao dobre do módulo establecido, sexa cal sexa o número de asistencias realizadas.
b) Nos procesos penais, a presentación da copia da dilixencia ou solicitude da actuación procesual en que interveña o letrado, ou a apertura do xuízo oral.
c) Nos procesos civís, a presentación da copia da providencia de admisión da demanda ou de ter por formulada a contestación dela.
d) Nos demais procesos, a presentación da copia da dilixencia xudicial acreditativa da intervención do avogado.
e) Nas apelacións civís, a presentación da copia da providencia pola que se admite a trámite o recurso ou, se procede, a comparecencia ante a sala.
Nas apelacións penais, a presentación da copia da resolución xudicial que dá por formalizado ou impugnado o recurso ou a sinalización para a vista.
f) Nos recursos de casación formalizados, a presentación da copia da providencia pola que se ten por interposto o recurso.
Nos anuncios de recurso de casación que non chegan a ser formalizados, a presentación da copia do anuncio do recurso, debidamente xustificada.
g) Nas transaccións extraxudiciais e no informe de insostibilidade da pretensión, a presentación do documento de transacción subscrito polos interesados ou do informe da insostibilidade dirixido ao colexio.
h) Nas desistencias extraxudiciais por pasividade do interesado, a presentación de xustificación escrita do letrado.
i) Nas execucións de sentenzas que se produzan transcorridos máis de dous anos despois de dictada a resolución xudicial, presentación da copia de petición de execución, debidamente acreditada.
Os documentos referidos poderán ser substituídos pola copia selada polo órgano xudicial da primeira folla do escrito presentado.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 2 de xullo de 2009.
Alfonso Rueda Valenzuela
Conselleiro de Presidencia, Administracións Públicas e Xustiza
Ver referencia pdf "12900D004P008.PDF"